Vitaliy Denisov: JCh—2018 ga chiqsak, O‘zbekiston uchun ko‘p narsa yaxshi tomonga o‘zgaradi

Futbol bo‘yicha JCh—2018 saralashi doirasidagi O‘zbekiston — Bahrayn o‘yinidan keyin O‘zbekiston milliy terma jamoasi va Moskvaning “Lokomotiv” klubi himoyachisi Vitaliy Denisov o‘z fikrlari bilan o‘rtoqlashdi. FIFA rasmiy saytining yozishicha, o‘zbekistonlik futbolchi mamlakatda futbol muxlislarining milliy terma jamoaga bo‘lgan e’tibori juda yuqori ekanligiga alohida urg‘u qaratgan.

“Milliy terma jamoa safida ko‘pdan beri to‘p suraman, lekin bunchalik katta ajiotajni avval ko‘rmagandim. Milliy terma o‘yinlarida bundan avval ham anshlaglar bo‘lgan, ammo bu safar stadion ishqibozlar bilan chinakkamiga liq to‘ldi”, — deydi Vitaliy Denisov.
“Bir vaqtlar futbol bilan bog‘liq muammolar, moliyaviy tomondan yetishmovchiliklar bor edi. Biz futbol tizimini qaytadan yo‘lga qo‘yishga urindik, asta-sekin hammasi izga tusha boshladi va O‘zbekistonning ba’zi klublari sezilarli o‘sishga erishdi”, — dedi futbolchi.
“Hozir yanada ko‘proq klublarimiz o‘z yig‘inlarini xorijda o‘tkazib, chet el jamoalari bilan o‘yinlarda tajriba orttirmoqda. Bosqichma-bosqich rivojlanish natijasida bizda a’lo darajadagi futbolchilar avlodi yetishdi. Ko‘plab o‘zbekistonlik futbolchilar xorijning yetakchi jamoalari safiga borib qo‘shilmoqda”, — deb fikrini davom Vitaliy Denisov.
Denisovning fikricha, agar O‘zbekiston milliy terma jamoasi JCh—2018 yo‘llanmasini qo‘lga kiritsa, ko‘p ijobiy o‘zgarishlar kuzatiladi: “Agar JCh—2018 ga chiqa olsak, futbol federatsiyasi uchun ham va umuman mamlakat uchun ham ko‘p narsa yaxshi tomonga o‘zgaradi. O‘zimizni nisbatan yuqori darajada ko‘rsata olsak, futbolchilarimizni jahon yanada yaxshiroq taniy boshlaydi. Va, ehtimol, yanada ko‘proq odam O‘zbekistonga tashrif buyurish istagini bildirar. Buning uchun biz juda qattiq mehnat qilishimiz kerak”.
Eslatib o‘tamiz, Vitaliy Denisov O‘zbekiston milliy terma jamoasi safida JCh—2018 va Osiyo Kubogi—2019 qo‘shma saralashi doirasida Filippin (1:0) va Bahraynga (1:0) qarshi Toshkentda bo‘lib o‘tgan o‘yinlarda ishtirok etdi.
Xususan, Bahraynga qarshi o‘yinda Denisov raqib futbolchisi bilan to‘qnashib ketib, uchrashuv 1-taymida almashtirildi. Keyinroq, to‘qnashuv natijasida Denisovning miyasi chayqalgani haqida xabarlar paydo bo‘ldi, ko‘p o‘tmay futbolchi o‘zini yaxshi his qilayotgani aytildi.